RESOLUCIÓN do 23 de marzo de 2007 pola que se aproba o Regulamento do premio Agader ás iniciativas de desenvolvemento rural e se convoca o premio correspondente ao ano 2007.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 13/04/2007

A Axencia Galega de Desenvolvemento Rural (Agader) foi creada como unha unidade de xestión especializada, encargada de coordinar os esforzos das distintas áreas da Administración autonómica en materia de desenvolvemento rural así como de impulsar as actividades dos axentes territoriais públicos e privados que teñen protagonismo neste campo.
A axencia está poñendo todos os medios posibles para facer do medio rural un lugar atractivo para a realización de investimentos que contribúan a
mellorar as condicións de vida e frear o despoboamento.
En consecuencia con todo isto, Agader considera de especial interese a posta en marcha de actuacións que animen a participación pública e privada e que contribúan á conservación e dinamización do contorno rural facendo del un medio máis desexable.
Por estas razóns considérase conveniente instituír e convocar o premio Agader ás iniciativas de desenvolvemento rural, coa finalidade de premiar aquelas iniciativas que fomenten a xeración dunha sociedade rural máis viva e cohesionada.
A facultade para aprobar o Regulamento do premio e para convocalo está delegada no director xeral de Agader, segundo deriva do acordo do Consello de Dirección de Agader do 10 de outubro de 2005 sobre delegación de funcións do Consello de Dirección (DOG nº 220, do 16 de novembro).
De acordo co exposto,
RESOLVO:
Primeiro.-Regulamento.
Apróbase o Regulamento do premio Agader ás iniciativas de desenvolvemento rural, que figura como anexo I desta resolución.
Segundo.-Convocatoria de 2007.
Convócase o premio Agader ás iniciativas de desenvolvemento rural correspondente ao ano 2007, que se suxeitará ás normas contidas no regulamento que figura como anexo I desta resolución.
O primeiro premio constará dun diploma e unha dotación en metálico de 25.000 euros.
O segundo premio constará dun diploma e unha dotación en metálico de 14.000 euros.
O terceiro premio constará dun diploma e unha dotación en metálico de 6.000 euros.
O premio especial para mozos e/ou mozas, constará dun diploma e unha dotación económica de 15.000 euros.
Os premios financiaranse con cargo á conta orzamentaria 02.01 02/05/01 656800 dos orzamentos de Agader para o ano 2007.
Terceiro.-Solicitudes e prazo.
As candidaturas, formalizadas no modelo oficial que se publica como anexo II á presente resolución (e tamén ao dispor dos interesados na internet no enderezo
http://agader.xunta.es
), iran acompañadas da seguinte documentación:
a. Fotocopia do DNI ou CIF.
b. Memoria detallada da iniciativa proposta para o premio.
A solicitude de participación, xunto ao resto da documentación, deberá presentarse nun sobre pechado no que figurará Premio Agader ás iniciativas de desenvolvemento rural-2007.
O prazo para presentar as solicitudes será de 30 días naturais contados desde o seguinte ao da publicación desta convocatoria no DOG.
Santiago de Compostela, 23 de marzo de 2007.
Edelmiro López Iglesias
Director xeral da Axencia Galega
de Desenvolvemento Rural
ANEXO I
Regulamento do premio Agader ás iniciativas de desenvolvemento rural
Artigo 1º.-Obxecto.
O premio Agader ás iniciativas de desenvolvemento rural poderá concederse ás entidades ou cidadáns promotores de iniciativas que, no seo da Comunidade Autónoma de Galicia, contribúan de xeito singular á promoción do medio rural contribuíndo a xerar unha sociedade rural mais dinámica e cohesionada.
Artigo 2º.-Destinatarios.
1. Poderán presentar candidaturas razoadas ao premio Agader ás iniciativas de desenvolvemento rural, os grupos de acción local de Galicia, institucións, entidades, empresas, así como os cidadáns que o desexen.
2. Os proxectos deberán ter sido executados previamente á data de publicación da convocatoria anual do premio. Non poderán concorrer a el aquelas iniciativas ou actuacións:
1. Que obtivesen premio ou accésit nalgunha das anteriores edicións do premio Agader ás iniciativas de desenvolvemento rural ou do premio Agader ao embelecemento do medio rural.
2. Que na data de publicación da convocatoria do premio se atopen en fase de execución ou deseño.
Artigo 3º.-Dotación.
O premio Agader ás iniciativas de desenvolvemento rural constará de diploma e de dotación económica. O xurado poderá conceder un primeiro, un segundo e un terceiro premio, que constarán dun diploma e da dotación económica que se estableza na convocatoria anual correspondente. O xurado poderá, así mesmo, conceder un premio especial dirixido a proxectos realizados por mozos e/ou mozas, ou que teñan este colectivo poboacional como principal beneficiario. Para este efecto terá a consideración de mozo ou moza quen teña 35 anos ou menos durante o período de presentación da candidatura ou, no caso de agrupación, sociedade ou asociación, cando polo menos o 25% dos seus membros cumpran este requisito.
Artigo 4º.-Presentación de solicitudes e prazo.
1. As candidaturas ao premio serán formalizadas no modelo oficial que se publique xunto coa convocatoria anual e irán acompañadas da documentación que a indicada convocatoria especifique.
2. As solicitudes de participación, xunto ao resto da documentación, deberá presentarse na forma que indique a convocatoria, no rexistro de Agader ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. O prazo de presentación das solicitudes será o que se estableza na convocatoria.
4. Sen prexuízo do disposto no artigo 71.1º da Lei 30/1992, do 26 de novembro, só serán tomadas en consideración aquelas solicitudes presentadas no modelo oficial, no que todos os campos deberán ser cubertos de maneira clara, completa e precisa cos datos requiridos. Poderase xuntar á candidatura calquera tipo de documentación fortalecedora da iniciativa, como cartas de apoio, publicacións, fotografías e, en xeral cantos datos e información se consideren axeitados. En todo caso, a documentación presentada non será devolta.
Artigo 5º.-O xurado.
1. En cada convocatoria o premio terá o seu propio xurado. Os membros deste serán designados polo director xeral de Agader, que determinará, de entre aqueles, quen será o secretario. O presidente do xurado será o director da axencia.
2. Ao xurado correspóndelle seleccionar os premiados, ao presidente dirixir as deliberacións, e ao secretario, con voz, pero sen voto, levantar acta das sesións.
3. Con carácter previo á xuntanza do xurado, e en función do número de iniciativas presentadas, poderase constituír unha comisión de preselección, integrada polos membros que o presidente determine, de entre os que compoñen o xurado.
4. A comisión de preselección encargarase do estudo e revisión da documentación presentada á que se refire o artigo 4º e da preselección das iniciativas, axustándose aos criterios establecidos no artigo 6º do presente regulamento.
5. O xurado, ou no seu caso a comisión de preselección, estará facultado para solicitar canta información considere oportuna acerca das candidaturas achegadas, podendo para tal efecto examinar sobre o terreo as realizacións propostas polos candidatos.
6. As incidencias que puidesen presentarse nos supostos non previstos neste regulamento serán resoltas polo xurado, ou pola comisión de preselección, se é o caso.
Artigo 6º.-Criterios de valoración.
Os premios outorgaranse ás iniciativas que se adecúen aos requisitos exixidos no artigo 4º do presente regulamento, conforme os seguintes criterios de valoración:
1. Grao de contribución á xeración dun contorno máis dinámico e cohesionado no territorio de influencia da iniciativa.
2. Grao de participación dos axentes do territorio na definición e desenvolvemento da iniciativa.
3. Grao de exemplaridade da iniciativa de cara á súa replicación noutros territorios rurais.
4. Grao de consolidación da iniciativa.
5. Grao de innovación.
6. Grao de contribución á inserción de colectivos ou persoas socialmente desfavorecidas.
7. Grao de contribución á mellora do ambiente e ao desenvolvemento sustentable do medio rural.
Artigo 7º.-Concesión do premio.
1. O primeiro premio outorgarase á iniciativa que obteña a maioría dos votos do xurado. O voto deberá ser emitido persoalmente por cada un dos membros do xurado durante as xuntanzas formais que este celebre.
2. O xurado adoptará os seus acordos por maioría de votos, dirimindo o voto de calidade do presidente en caso de empate.
3. O xurado poderá declarar deserto calquera dos premios.
Artigo 8º.-Obriga dos premiados.
1. O importe dos premios deberá destinarse a realizar melloras, conservación ou actuacións complementarias respecto das iniciativas galardonadas.
2. As persoas a que o xurado acorde conceder o premio deberán acreditar, de acordo co artigo 14 e) da Lei 38/2003, xeral de subvencións, estar ao corrente das cotizacións á Seguridade Social, así como das súas obrigas tributarias con Facenda do Estado e a Comunidade Autónoma de Galicia.
3. Segundo o previsto no artigo 78.8º do texto refundido da Lei de réxime financeiro e orzamentaria de Galicia, mediante resolución do director xeral de Agader publicaranse no DOG os premios concedidos ao abeiro deste regulamento.
Así mesmo, de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, Agader publicará na súa páxina web os premios concedidos, polo que a presentación da solicitude leva implícita a autorización para o tratamento necesario dos datos e da súa publicación. Ademais, de acordo co establecido na disposición adicional primeira do Decreto 132/2006, do 27 de xullo, os participantes na convocatoria consentirán expresamente a inclusión e publicidade nos rexistros regulados nesta norma dos datos relevantes referidos aos premios.
Artigo 9º.-Entrega de premios.
A entrega de premios efectuarase en acto público, no lugar e na data que se determinen.
Artigo 10º.-Recursos e outras normas.
1. A convocatoria, o regulamento, e todos cantos actos administrativos deriven dela poderán ser impugnados polas persoas e/ou entidades interesadas nos casos e na forma establecidos na Lei 30/1992, de réxime xurídico das administracións públicas e do procedemento administrativo común, modificada pola Lei 4/1999.
2. En todo o non previsto no presente regulamento será de aplicación a Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, así como o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
3. Os premios concedidos ao abeiro deste regulamento serán compatibles con calquera outras axudas destinadas ao mesmo proxecto, calquera que sexa a súa natureza e a entidade que as conceda, sen prexuízo dos límites cuantitativos que veñan impostos pola normativa sectorial que resulte de aplicación.